Jean-Jacques Dessalines
Store norske leksikon,Historie,Verdens historie og samtidshistorie,Nord- og Mellom-Amerika,Haitis historie
Jean-Jacques Dessalines var keiser av Haiti fra 1804 til 1806, og med det den første lederen av den frie republikken Haiti etter revolusjonen (1791–1804) mot kolonimakten Frankrike. Han ble myrdet under en oppstand.
Opprinnelig var Dessalines en afrikansk slave på den franske kolonien Saint-Domingue, som den gangen var navnet på Haiti. Han deltok i frigjøringskampene mot franskmennene i 1790-årene. I 1803 fordrev han det franske ekspedisjonskorpset fra Vest-Haiti. Året etter tok han keisernavn. Han kunne verken lese eller skrive, men tok like fullt tømmene og styrte Haitis første år som fri nasjon. Han var med å utforme den første grunnloven til den tidligere kolonien. Ett av mange brudd med fortiden var å kalle den nye nasjonen Haiti etter urfolket tainoenes navn på øya, fra tiden før koloniseringen. Med dette tok Haiti et tydelig skritt bort fra den europeiske fortiden, noe som var et viktig element i utformingen av landets vei framover.Dessalines var leder i en tid da Haiti for første gang posisjonerte seg blant sine karibiske naboer, og som av historiker Ada Ferrer ble beskrevet som en tid der Haiti både ble sett på med frykt – fra dem som ikke ønsket eller tjente på at slaveriet skulle avskaffes, og med håp – fra de mange som led under nettopp slaveriet og derfor så i Haiti et eksempel til etterfølgelse på en vei mot frihet.Dessalines portretteres ofte som en fiende av alle hvite. Under hans ledelse var framferden mot de franske soldatene og plantasjeeierne svært brutal. Samtidig kan han også leses som en figur som primært var en fiende av det franske kolonistyret, og brutaliteten de kjempet for å forsvare, i sin kamp for fortsettelsen av slaveriet på Saint-Domingue. Eksempelvis fantes det polske hvite på øya som fikk Haitis beskyttelse i kjølvannet av revolusjonen, etter å ha kjempet med de tidligere slavene mot franske styrker. Les mer i Store norske leksikon Haitis historie kolonialisme Litteratur Ada Ferrer Freedom's mirror: Cuba and Haiti in the Age of Revolutions, 2014